
VILJANDI LINNAVOLIKOGU

OTSUS

29. oktoober 2026   nr

Viljandi valla üldplaneeringu 2040+
lähteseisukohtade ja KSH programmile
ettepanekute esitamine


21.09.2026 esitas Viljandi Vallavalitsus Viljandi valla üldplaneeringu 2040+ koostamise ja keskkonnamõju strateegilise hindamise algatamine ning senise üldplaneeringu menetluse lõpetamise eelnõu koos Viljandi valla üldplaneeringu lähteseisukohtade ja keskkonnamõju strateegilise hindamise (KSH) programmiga. Planeerimisseaduse alusel koostatakse üldplaneering muuhulgas koostöös planeeringualaga piirnevate kohaliku omavalitsuse üksustega. Seetõttu küsib Viljandi Vallavalitsus ettepanekuid Viljandi valla üldplaneeringu lähteseisukohtadele ja KSH programmile.
Lähtudes Viljandi Vallavalitsuse esitatud eelnõust ja selle lisadest ning arvestades:
· avalikul väljapanekul oleva üleriigilise planeeringu „Eesti 2050“ lähtekohta Viljandist kui piirkondlikust tugevast keskusest;
· maakonnaplaneeringu põhimõtet tugevdada Viljandi linna kui maakonna- ja toimepiirkonna keskust;
· Viljandi valla üldplaneeringu 2040+ lähteseisukohtades ja KSH programmis välja toodud Viljandi valla visiooni saavutamiseks ruumilise arengu vajadust ehk üldplaneeringu eesmärki tugevdada Viljandi valla ja Viljandi linna vahelisi ruumilisi, funktsionaalseid ja majanduslikke seoseid;
Planeerimisseaduse § 76 lõike 1 ja § 81 alusel Viljandi Linnavolikogu

o t s u s t a b:

1. Esitada Viljandi Vallavalitsusele järgmised ettepanekud Viljandi valla üldplaneeringu lähteseisukohtadele ja KSH programmile:
1.1. Viljandi valla üldplaneeringu koostamisel arvestada Viljandi valla tugevat ruumilist seotust Viljandi linnaga transpordi, haridussüsteemi, teenuste, taristu (eriti veevarustuse ja kaugkütte), jäätmekäitluse, töökohtade ning turismi- ja puhkemajanduse osas.
1.2. Viljandi linna lähiümbruse maakasutuse planeerimisel (sh Viljandi linna lähiümbruse valglinnastumise vältimisel või tiheasustuse laiendamisel) ning rohevõrgustiku ja väärtuslike kultuurmaastike piiride täpsustamisel arvestada Viljandi linna koostatava üldplaneeringuga ning teha koostööd Viljandi linnavalitsusega. Rohevõrgustiku planeerimisel arvestada, et Viljandi linnas teenindab rohevõrgustik linnaökosüsteemi põhistruktuurina peamiselt inimesi.
1.3. Arvestada vajadust Viljandi linna ja Viljandi valla piiri muutmiseks.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1)	vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2)	kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.


(allkirjastatud digitaalselt)
Helir-Valdor Seeder
linnavolikogu esimees

Seletuskiri
Viljandi valla üldplaneeringu 2040+ lähteseisukohtade
ja KSH programmile ettepanekute esitamine


Eelnõu eesmärgiks on esitada Viljandi linna ettepanekud Viljandi Vallavalitsuselt 21.09.2026 kirjaga nr 7-1/26/7-4 (Viljandi linna dokumendisüsteemis registreeritud 6-2/26/3269) Viljandi Linnavalitsusele ettepanekute esitamiseks saadetud Viljandi valla üldplaneeringu 2040+ lähteseisukohtade ja KSH programmile.

Viljandi Linnavolikogu ja Viljandi Linnavalitsuse ruumilise planeerimise alaste ülesannete jaotus on määratud Viljandi Linnavolikogu 27.09.2018 määrusega nr 28 „Planeerimis- ja ehitusalase tegevuse korraldamine“. Määruse § 2 punkti 4 kohaselt on linna kooskõlastuse andmine linna naabrusesse jääva kohaliku omavalitsusüksuse üldplaneeringule linnavolikogu pädevuses.

Viljandi valla üldplaneeringu koostamist korraldab ja planeeringut koostab Viljandi Vallavalitsus. Üldplaneeringu koostamiseks on moodustatud töörühm. Üldplaneeringu keskkonnamõju strateegilise hindamise läbiviija on Kobras OÜ.
Viljandi vallaks liitunud omavalitsuste üldplaneeringuid iseloomustab nende kehtestamise perioodi suur ajaline vahe (1999-2008). Selle aja jooksul (kuni Viljandi valla üldplaneeringu koostamiseni) on oluliselt muutunud ühiskonna ootused üldplaneeringu tähendusele ja vormile, samuti on muutunud planeeringu koostamist mõjutavad õigusaktid ja on kehtestatud uusi nõudeid. Kehtiva planeerimisseaduse ülesandeid arvestades ei käsitle olemasolevad planeeringud teemasid piisavalt ja samadel alustel. Ühiskonna ootuste muutumise olukorras on omavalitsustel puudunud kogemus ja oskus teha pikaajalisi strateegilisi ruumiplaneerimise otsuseid. Uus reaalsus Viljandi valla ja Viljandi maakonna jaoks tervikuna on kahanev asustus.
Viljandi Vallavolikogu 25.04.2018 otsusega nr 1-3/69 „Üldplaneeringu ja keskkonnamõju strateegilise hindamise algatamine“ algatatud üldplaneeringut käesolevaks ajaks kehtestatud ei ole ning Viljandi Vallavalitsusel on plaanis selle menetlus lõpetada uue üldplaneeringu algatamisega.

Viljandi valla üldplaneering lähtub üleriigilisest planeeringust Eesti 2050, Viljandimaa maakonnaplaneeringust 2030+ ja valla arengukavast ning määrab valla ruumilise arengu suundumused ja seab strateegiliste eesmärkide saavutamiseks maakasutustingimused.

Kõiki teemasid läbivaks ruumilise arengu põhimõtteks nii linnas kui vallas on keskkonnakaalutluste integreerimine strateegiliste planeerimisdokumentide koostamisse ning nende arvestamine planeeringu elluviimisel, et vältida ökosüsteemi taastus- ning taluvusvõime piiride ületamist.
Põhilised suuremad väljakutsed üldplaneeringu koostamisel on seotud rahvastiku vähenemise ja vananemisega (kompaktsuse hoidmise ja saavutamisega) ning ühinenud omavalitsuse ääremaa ja keskuste sidumisega (teenuste kättesaadavuse tagamisega ka seal, kus inimesi elab vähe).

Kuna Viljandi linn on Viljandi vallaga ümbritsetud ning samas on ka valla suurimaks tõmbekeskuseks, on valla üldplaneering kohaliku ruumilise arengu vajaduste ja huvide tasakaalustamisel ning ühiskonna ressursside otstarbekal ja koordineeritud kasutamisel Viljandi linna jaoks oluline dokument.

Viljandi valla üldplaneeringu läbivaatamist korraldas Viljandi Linnavalitsuses arhitektuuriamet.

Viljandi linn on olemasolevalt valla jaoks paljude eluvaldkondade tõmbekeskuseks. Antud eluvaldkondade arengu kirjeldamisel võib olla vajalik valla üldplaneeringus kajastada seosed ja arengud ka Viljandi linna territooriumil. Selleks on Viljandi valla üldplaneeringu koostamisel vajalik Viljandi valla ja Viljandi linna vaheline koostöö. Kuna Viljandi linna territooriumil kajastatu on juriidiliselt võttes informatiivse iseloomuga, võib kajastatu detailsuse ja sisukuse jätta koostaja valikuks.

Sisulist tähelepanu vajavad küsimused on:
· Viljandi linna piiriäärsed maa-alad (nt ringtee ja linna vahel), mille osas on Viljandi Linnavalitsus teinud Viljandi vallale ettepaneku muuta halduspiire;
· Viljandi valla tugev ruumiline seotus Viljandi linnaga transpordi, haridussüsteemi, teenuste, taristu (eriti veevarustuse ja kaugkütte), jäätmekäitluse, töökohtade ning turismi- ja puhkemajanduse osas.
· Viljandi linna lähiümbruse maakasutuse planeerimine (sh Viljandi linna lähiümbruse valglinnastumise vältimisel või tiheasustuse laiendamisel).
Nende teemade puhul on edasiselt vajalik tihe linna ja valla koostöö ning täiendavad toimingud. Viljandi valla üldplaneeringu 2040+ lähteseisukohtades ja KSH programmis sisalduv ei tähenda antud küsimustes muud kui valla poolset seisukohavõttu.

Viljandi valla üldplaneeringu lähteseisukohtadele ja KSH programmile ettepanekute esitamine ei too Viljandi linnale kaasa kohest otsest kulu või tulu.

Ettepanekute esitamisele järgneb valla üldplaneeringu algatamine, lähteseisukohtade ja KSH programmi avalikustamine ning üldplaneeringu koostamine, mille käigus tehakse linna ja valla vahel koostööd.

